Cik Puan Besar Kalsom Abdullah

Yang Amat Mulia Cik Puan Besar Hajjah Kalsom Abdullah (nama asal Anita; dilahirkan pada 12 September 1951 di Taftan, Balochistan, Pakistan ) adalah mantan Sultanah Pahang dan isteri perkahwinan kedua kepada Sultan Haji Ahmad Shah Al-Musta’in Billah ibni Almarhum Sultan Abu Bakar Ri’ayatuddin Al-Mu’azzam Shah, Yang di-Pertuan Agong VII dan Sultan Pahang moden ke-5.

Kehidupan peribadi
Baginda berketurunan Parsi dan Pakistan.

Sebelum berkahwin, baginda khabarnya pernah bekerja sebagai seorang pramugari di sebuah syarikat penerbangan antarabangsa yang terkemuka.

Perkahwinan dan anak
Cik Puan Besar Hajjah Kalsom berkahwin dengan Sultan Ahmad Shah pada 14 Mac 1991. Baginda kemudiannya dikurniakan gelaran Yang Mulia Cik Puan Kalsom Abdullah.

Pada 30 September 1992, baginda telah dikurniakan gelaran Duli Yang Maha Mulia Sultanah Pahang Sultanah Hajjah Kalsom Abdullah oleh paduka suaminya KDYMM Sultan Pahang Sultan Haji Ahmad Shah Al-Musta’in Billah ibni Almarhum Sultan Abu Bakar Ri’ayatuddin Al-Mu’azzam Shah.
 
Baginda dan Tuanku Sultan mempunyai seorang anak lelaki iaitu Yang Amat Mulia Tengku Arif Temenggong Pahang Tengku Fahd Mua’adzam.

Selepas kemangkatan suaminya pada 22 Mei 2019, anakanda tirinya Al-Sultan Abdullah telah berkenan mengurniakan gelaran Yang Amat Mulia Cik Puan Besar Hajjah Kalsom Abdullah kepada baginda pada 15 Ogos 2019. Gelaran ini diperuntukan kepada balu Almarhum Sultan yang berasal dari golongan orang kebanyakan (rakyat biasa).

Sumbangan
Cik Puan Besar Hajjah Kalsom telah menggunakan kedudukannya sebagai permaisuri untuk lebih bergiat aktif dalam menangani isu-isu masalah sosial. Baginda juga merupakan penaung diraja dari pelbagai organisasi. Hasil kerja kebajikannya amat memberikan inspirasi kepada mereka yang terlibat dalam menguruskan organisasi-organisasi yang berkaitan terutama sekali organisasi yang menguruskan isu permasalahan sosial.

Yayasan Sri Kencana Kalsom
Yayasan Sri Kencana Kalsom, dinamakan bersempena namanya yang mana yayasan ini menyediakan tempat tinggal untuk golongan ibu-ibu tunggal dan juga wanita yang telah menjadi mangsa keganasan dalam rumah tangga. Yayasan ini juga membantu golongan wanita-wanita ini untuk membina semula kehidupan mereka seperti membantu mencarikan pekerjaan yang membolehkan mereka hidup berdikari serta menjalani kehidupan yang dihormati oleh masyarakat sekeliling.

OrphanCARE
Baginda juga merupakan Penaung OrphanCARE Foundation, sebuah pertubuhan bukan keuntungan yang bertujuan untuk membantu anak-anak yatim untuk menemui keluarga yang sudi mengambil mereka sebagai anak angkat. OrphanCARE juga merupakan tempat perlindungan untuk bayi yang pertama di Malaysia bagi para ibu yang baru melahirkan bayi supaya bayi yang tidak mahu dijaga oleh mereka boleh ditinggalkan di pertubuhan tersebut sebagai anak angkat. Hal ini bagi mengurangkan isu gejala pembuangan bayi. Baginda juga telah memberikan sokongan yang penuh kepada organisasi ini yang berada di bawah pantauan Kementerian Pembangunan Wanita, Keluarga dan Masyarakat sebagai rakan kongsi pintar.

Soroptimist Club Kuantan
Sebagai penaung diraja Kelab Soroptimist Kuantan, Cik Puan Besar Hajjah Kalsom sentiasa memberikan kerjasama yang cukup baik dalam membimbing pergerakan itu dengan pandangannya yang kuat tentang pemerkasaan. Keprihatinannya terhadap golongan wanita disebabkan oleh falsafah peribadinya bahawa setiap impian mesti dikejar sepenuhnya dan wanita mesti diberi setiap peluang untuk merealisasikan bakat dan kemahiran mereka. Kelab ini berfungsi sebagai persatuan golongan-golongan wanita profesional yang di mana mereka berkongsi bakat dan kemahiran serta kemampuan mental dan fizikal mereka untuk membantu golongan yang memerlukan.

The Sorority
Baginda juga merupakan Ahli Kehormat kelab The Sorority, kelab ahli eksklusif untuk wanita profesional yang memberi inspirasi yang berpangkalan di London, objektif kelab ini untuk melahirkan lebih ramai golongan wanita ikonik yang memberikan inspirasi serta mewakili wanita moden dan profesional yang membentuk masa depan dengan gaya dan ekspresi seseorang individu.

Kiwanis Club of Kuantan
Baginda juga merupakan penaung diraja bagi kelab Kiwanis Malaysia di Kuantan sejak dari tahun 2004.

Anugerah dan Kepujian
Berikutan kerja-kerja kebajikan baginda yang luar biasa serta memberi inspirasi dalam kemajuan pembangunan sosial masyarakat, pihak Universiti Teknologi Kreatif Limkokwing telah menganugerahkan baginda Ijazah Kehormat Doktor Falsafah Pembangunan Sosial.

Terasul dan gelaran

 12 September 1951 - 14 Mac 1991: Cik Anita
 14 Mac 1991 - 30 September 1992: Yang Mulia Cik Puan Kalsom Abdullah
 30 September 1992 - 11 Januari 2019: Duli Yang Maha Mulia Sultanah Hajjah Kalsom Abdullah, Sultanah Pahang
 11 Januari 2019 - 15 Ogos 2019: Duli Yang Amat Mulia Sultanah Hajjah Kalsom Abdullah
 15 Ogos 2019 - kini: Yang Amat Mulia Cik Puan Besar Hajjah Kalsom Abdullah, Cik Puan Besar Pahang

Darjah kebesaran
Baginda dikurniakan:
  Darjah Kerabat Sri Indera Mahkota Pahang Yang Amat Dihormati (D.K I)

Rujukan

Sultanah Pahang
Kelahiran 1951
Orang Malaysia berketurunan Iran
Orang Malaysia berketurunan Pakistan